Source: https://cursdeguvernare.ro/csm-redeschide-discutia-privind-trecerea-politiei-judiciare-de-la-interne-la-parchetul-general.html
Timestamp: 2019-09-20 19:15:44+00:00
Document Index: 969061

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ']

CSM redeschide discuția privind trecerea Poliției judiciare de la Interne la Parchetul General - CursDeGuvernare.ro » CursDeGuvernare.ro
CSM redeschide discuția privind trecerea Poliției judiciare de la Interne la Parchetul General
de Sorin Negoiţă 26.6.2012
”În şedinţa de azi, 26 iunie, Plenul Consiliului a decis reluarea de urgenţă a discuţiilor privind trecerea poliţiei judiciare de sub autoritatea Ministerului de Interne sub cea a Ministerului Public, pentru a se evita orice formă sau intenţie, chiar şi sub forma aparenţei, de influenţare politică a activităţilor operative sau investigative ale poliţiei.
Plenul CSM reaminteşte opiniei publice că nu au fost raportate, nici identificate influenţe ale politicului în dosarul Trofeul Calităţii, toate afirmaţiile lansate în spaţiul public fiind încercări cointeresate a diverşilor factori de a decredibiliza justiţia română şi magistraţii, în legătură directă şi punctuală cu decizia pronunţată în acest dosar.
De asemenea, consecvent rolului său de garant al independenţei Justiţiei, Consiliul Superior al Magistraturii reiterează principiile constituţionale conform cărora fără justiţie nu poate exista stat de drept, că orice persoană, instituţie sau autoritate este obligată să respecte independenţa justiţiei şi va sancţiona public orice încercare de intimidare, ameninţare, imixtiune în actul de justiţie şi va sesiza, ori de câte ori va fi cazul, organele în drept. Legea este egală pentru toţi, fără nici un fel de privilegii sau discriminare, hotărârile judecătoreşti trebuie executate iar autoritatea magistraţilor trebuie respectată, chiar dacă actele îndeplinite de aceştia sau deciziile lor nu sunt pe placul unor grupuri de interese sau al populaţiei.” – se arată într-un comunicat dat publicității marți, de Consiliul Suprem al Magistraturii.
Plenul CSM a mai dezbătut ”aspecte ale evoluţiilor instituţionale şi mediatice privind decizia definitivă pronunţată de Înalta Curte de Casaţie şi Justiţie la data de 20 iunie a.c. în dosarul „Trofeul Calităţii”.
Potrivit comunicatului, ”Plenul a decis luarea unor măsuri menite să aşeze în limite de decenţă şi disciplină discursul şi acţiunile publice ale diverşilor exponenţi ai vieţii publice, responsabili de această escaladare.
În acest context, Plenul Consiliului Superior al Magistraturii solicită, în primul rând, reprezentanţilor autorităţilor publice să manifeste rezervă în declaraţiile publice privind cauze aflate pe rolul instanţelor de judecată.
Plenul CSM a hotarât sesizarea Inspecţiei Judiciare în vederea efectuării de verificări în ceea ce priveşte posibila afectare a independenţei magistraţilor care au instrumentat şi judecat cauza, ca urmare a declaraţiilor vehiculate în spaţiul public de la momentul pronunţării deciziei şi până în prezent.
De asemenea, Plenul CSM a hotărât sesizarea Uniunii Naţionale a Barourilor din România pentru a se avea în vedere discutarea, la nivelul Uniunii, a modalităţii de respectare de către avocaţi a obligaţiei de rezervă în ceea ce priveşte publicitatea proprie, constând în apariţii repetate în mass-media, precum şi limitele în care pot fi făcute comentarii publice în legătură cu cauze aflate în curs de soluţionare pe rolul instanţelor.
Totodată, Plenul CSM a decis sesizarea Barourilor aferente cu privire la verificarea modului în care avocaţii din cauza Trofeul Calităţii au respectat deontologia profesională prin afirmaţiile şi comentariile jignitoare – cu potenţial de afectare a reputaţiei – adresate public magistraţilor care au instrumentat cauza .”
Etichete: barou, csm, independenta, magistrati, ministerul de interne, ministerul public, mobi, newsmain, politia judiciare, trecere, trofeul calitatii
Publicat la data de 26.6.2012